Jäära sümbol on tuletatud jäära sarvedest, mis sümboliseerivad jäära enda maksmapanevat, esiletükkivat loomust ja sellega seotud oskust pea ees katsumustele vastu tormata
**Jäär** (ladina keeles *Aries*) (♈) on esimene sodiaagimärk. Kreeka mütoloogias seostatakse teda kuldse jäära Krios Khrysomallos'ega Phrixose ja Helle ja Kuldvillaku müütidest.

Allpool esitatud väited ja kirjeldused ei ole teaduspõhised, vaid peegeldavad ühiskonnas levinud uskumusi. Teaduspõhine seisukoht sodiaagimärkide kohta on esitatud koos relevantsete viidetega astroloogia-teemalise artikli alapealkirjas „Teaduslik analüüs".

Lühiiseloomustus
----------------

Jäära märgi sümboolika tuleneb asjaolust, et see on sodiaagi esimene märk. Inimest, kelle sünnikaardis asub Päike Jäära märgis, peetakse julgeks, sageli hulljulgeks (ei arvesta eelnevaid kogemusi ega teiste inimeste arvamust), tegutsemisele orienteerituks, otsekoheseks ja puhtsüdamlikuks. Tema nõrk külg on koostööoskuse ja diplomaatia puudumine. Ka oma tegevuse etteplaneerimine ja tagajärgedele mõtlemine ei ole Jäära tugevaim omadus.

Ta võib olla väga hea juht, kui ei unusta huvi tunda ka alluvate käekäigu vastu. Tugeva Jäära märgiga (Päike või mitu planeeti selles märgis) inimene ei pelga füüsilist tööd ja ebamugavaid töö- või elutingimusi, ta võib olla ka hea sportlane, kui õpib oma energiat jaotama. Negatiivse poole pealt iseloomustab seda märki veel ka äkilisus, kannatamatus, kalduvus domineerida. Sageli eelistab rääkida vaid iseendast. Jäär võib olla mingil alal pioneer, sest ei karda astuda esimesena tundmatule maale, kuid ta kipub jätma alustatut pooleli. Tema tööd peavad sageli jätkama ja lõpetama teised.

Kuu asetsemisel Jäära märgis (inimese horoskoobis) on jääralikud inimese emotsioonid: ta on uutes situatsioonides julge, süttib kiiresti ja näeb teiste käitumises sageli agressiooni. Emotsionaalset turvatunnet pakub võimalus olla iseseisev ja sõltumatu või siis juhipositsioonil. Väga suur on vajadus olla pidevalt tegevuses .

Merkuur Jääras viitab kiirele ja konkreetsele mõtlemisele ja kõnele, kalduvusele sattuda konfliktidesse ja sageli subjektiivsusele. Vaimustub uutest ideedest kergesti, muutub sõjakaks, kui teised tema mõtteid ei jaga. Ütleb asju ilustamata välja .

Veenus Jääras viitab inimesele, kes kipub oma tundeid tormiliselt ja kirglikult väljendama, ta on sageli särav ja entusiastlik seltskonnainimene. Suhtlemisel võib puudu jääda empaatiavõimest, vajab palju tähelepanu. Ei pruugi välimusele ja peentele maneeridele kuigivõrd rõhku panna .

Marss Jäära märgis väljendab vajadust füüsilise liikumise järele, osutab algatusvõimelisele ja energilisele inimesele, kes ei pruugi aga töid lõpetada. Iseloomulikud on sõltumatus, dünaamilisus, negatiivsel juhul kangekaelsus ja mõtlematus tegutsemisel .

Jupiter Jääras viitab riskialtile, optimistlikule inimesele, kes võib olla algataja nt haridussfääris, filosoofiakoolkondade rajaja ning eestvedaja, ühiskondlike liikumiste juht. Halvemal juhul võib kalduda fanatismi, paremal juhul innustab teisi oma tõdede eest seisma .

Saturn Jääras viitab sellele, et inimene on sunnitud või kohustatud ilmutama jääralikku initsiatiivi, energiat, julgust, juhi omadusi, kohates selles teiste vastuseisu. Võib karta koostööd ja püüda seetõttu kõigega ise hakkama saada. Peab õppima oma tahet väljendama ilma teistega konflikti minemata .

Uraan Jääras on põlvkondlik seis (Uraan liigub ühes märgis 7 aastat). Viimati liikus Uraan Jääras ca 1927–34. Selle seisuga sündinud inimestele on tegutsemisvabadus ülioluline, nad on julged, algatusvõimelised ja leidlikud. Nad lammutavad kõhklematult struktuure, mis on oma aja ära elanud, ja pakuvad asemele uusi lahendusi. Negatiivsed jooned on liigne impulsiivsus ja ägedus, mis ei lase teistega koostööd teha .

Neptuun liigub ühes märgis 13,7 aastat ning asus Jääras viimati ca 1861–1875. Jäära Neptuuniga põlvkond toob uuendusi religioonis, vaimsetes ja loomingulistes teemades. Negatiivseks jooneks võib olla usuline kõrkus ja egoism .

Pluuto liigub ühes märgis 12–32 aastat ja Jääras oli ta viimati ca 1823–1852. See aeg oli Ameerika asustamise kuldajastu ning ka Euroopas toimus revolutsioonilisi liikumisi. Jäära Pluutoga inimesed on tugeva tahtejõuga, kalduvad ekstreemsustesse ja on valmis pöörama elus täiesti uut lehekülge .

Traditsioonilised vastavused
----------------------------

Jäär
Rubiin on üks Jäära sünnikivi

| Parameeter |  |
| --- | --- |
| Aeg | ca 20. märts – 20. aprill. |
| Valitseja | Marss |
| Domineeriv sõnapaar | Ma olen |
| Sünnimaja | Esimene |
| Omadus | Kardinaalne |
| Element | Tuli |
| Polaarsus | Positiivne |
| Eksaltatsioon | Päike |
| Langus | Saturn |
| Pagendus | Veenus |
| Aastaaeg | Kevad |
| Nädalapäev | Teisipäev |
| Number | 9 |
| Füsioloogia | Pea ja nägu, neerupealised |
| Sünnikivid | Rubiin, teemant |
| Kristallid | Ametüst, akvamariin, päikesekivi, heliotroop, karneool, tsitriin, tuliahhaat, granaat, püriit, jadeiit, jaspis, kuntsiit, magnetiit, roosa turmaliin, oranž spinell, topaas |
| Metall | Raud |
| Värvid | Punane, valge |
| Loomad | Draakonid, lambad, tiigrid |
| Taimed | Nõges, kurereha, ohakas, kuslapuu, roos, oblikas, sõnajalg, sinep, ussikeel, ülane, koeranaeris |
| Puud | Viirpuu, iileks, kastanipuu, nõiapuu, kuusk, asteldega puud ja põõsad |
| Kohad | Inglismaa; Saksamaa; Iisrael, Prantsusmaa, eriti Burgundia; Itaalia, eriti Firenze, Napoli ja Padua; Poola, eriti Krakov; Põhja-Ameerika, eriti Las Vegas ja Brunswick; kõik pealinnad; kohad, kus on spordirajatised; kohad, kus varem on olnud lambad, kariloomad, hirved, röövlid, lubjaahjud või tellisehitised; uudismaa; liivane või mägine maa; kõrgete lagede ja viimistletud krohvitöödega ehitused; tallid |

Tuntud Jäärasid
---------------

|  |  |
| --- | --- |
| * Marie Under, 27. märts, eesti luuletaja
* Aleksei Budõlin, 5. aprill, eesti judomaadleja
* Artur Alliksaar, 15. aprill, eesti luuletaja
* Lennart Meri, 29. märts, Eesti endine president
* Ago-Endrik Kerge, 8. aprill, eesti näitleja ja lavastaja
* Aivar Otsalt, 17. aprill, eesti politseiametnik
* Heidy Tamme, 5. aprill, eesti laulja
* Aleksander Tõnisson, 17. aprill, eesti kindralmajor
* Vahur Kersna, 4. aprill, eesti ajakirjanik
* Jaan Anvelt, 18. aprill, eesti bolševistlik revolutsionäär
* Ita Ever, 1. aprill, eesti näitleja
* Tarmo Sumberg, 17. aprill, eesti ettevõtja
* Indrek Tobreluts, 5. aprill, eesti laskesuusataja
* Robert Downey Jr, 4. aprill, USA näitleja
* Katrin Lust, 27. märts, teleajakirjanik
 | * Marju Lauristin, 7. aprill, eesti poliitik
* Erki Pehk, 23. märts, eesti dirigent
* Quentin Tarantino, 27. märts, USA filmilavastaja, produtsent, stsenarist
* Elton John, 25. märts, inglise laulja
* René Descartes, 31. märts, prantsuse matemaatik, filosoof
* Céline Dion, 30. märts, Kanada laulja
* Vincent van Gogh, 30. märts, hollandi kunstnik
* Otto von Bismarck, 1. aprill, Saksamaa riigikantsler
* Eddie Murphy, 3. aprill, USA näitleja
* Johann Sebastian Bach, 31. märts, saksa helilooja
* Andrew Lloyd Webber, 22. märts, inglise muusikalihelilooja
* Charles Chaplin, 16. aprill, inglise tummfilminäitleja
* Nikita Hruštšov, 17. aprill, Nõukogude Liidu riigitegelane
* Kim Jong-hyun, 8. aprill, Lõuna-Korea laulja
* Alar Karis, 26. märts, Eesti Vabariigi president
* Maarja Johanna Mägi, 24. märts, eesti näitleja
 |

Viited
------

1. ↑  "CHRYSOMALLUS (Khrysomallos) - Golden-Fleeced Ram of Greek Mythology". *www.theoi.com*. Vaadatud 2. augustil 2023.
2. ↑  "Taimi Uuesoo koduleht, märgid". Originaali arhiivikoopia seisuga 6. märts 2016. Vaadatud 16. aprillil 2015.
3. ↑  Triin Tobber. "Sünnikaardi saladused", Buduaar Meedia OÜ, Tallinn 2012, lk 39
4. ↑  Triin Tobber. "Sünnikaardi saladused", Buduaar Meedia OÜ,Tallinn 2012, lk 73
5. ↑  Frances Sakoian ja Louis Acker. "Astroloogia õpik", tõlkinud Heda Koff, Chiron, Pärnu 1995, lk 101
6. ↑  Frances Sakoian ja Louis Acker. "Astroloogia õpik", tõlkinud Heda Koff, Chiron, Pärnu 1995, lk 115
7. ↑  Frances Sakoian ja Louis Acker. "Astroloogia õpik", tõlkinud Heda Koff, Chiron, Pärnu 1995, lk 129
8. ↑  Triin Tobber. "Sünnikaardi saladused", Buduaar Meedia OÜ, Tallinn, 2012, lk 132
9. ↑  Frances Sakoian ja Louis Acker. "Astroloogia õpik", tõlkinud Heda Koff, Chiron, Pärnu 1995, lk 161
10. ↑  Frances Sakoian ja Louis Acker. "Astroloogia õpik", tõlkinud Heda Koff, Chiron, Pärnu 1995, lk 172
11. ↑  Always Astrology, Pluuto Jääras
12. ↑  Jäära iseloomustus vara.ee's välja otsitud 21.07.10
13. 1 2 3 4 5  Judy Hall. "Astroloogiapiibel", tõlkinud Ivi Smidt, Maalehe Raamat, Tallinn 2005, lk 28
14. 1 2 3 4 5 6 7 8 9 10 11 12  Judy Hall. "Astroloogiapiibel", tõlkinud Ivi Smidt, Maalehe Raamat, Tallinn 2005, lk 35

| * v
* r
Sodiaak |
| --- |
| Astronoomia | Sodiaagi tähtkujud | 
Jäär • Sõnn • Kaksikud • Vähk • Lõvi • Neitsi • Kaalud • Skorpion • Maokandja • Ambur • Kaljukits • Veevalaja • Kalad |
| Astroloogia | Sodiaagimärgid | 
Jäär • Sõnn • Kaksikud • Vähk • Lõvi • Neitsi • Kaalud • Skorpion • Ambur • Kaljukits • Veevalaja • Kalad |
| 
 •  •  •  •  •  •  •  •  •  •  •  |